মধ্যরাতে অতর্কিতে সার্জিক্যাল স্ট্রাইক ভারতের। নিয়ন্ত্রণ রেখা পেরিয়ে পাক অধিকৃত কাশ্মীরে ঢুকে জঙ্গি নিকেশ ভারতীয় সেনার। কিন্তু নয়াদিল্লির এই সাফল্যকে নস্যাৎ করছে ইসলামাবাদ। পাক সেনাবাহিনীর দাবি, ভারতীয় সেনা পাক অধিকৃত কাশ্মীরে ঢুকে কোনও হামলা চালায়নি। নিয়ন্ত্রণ রেখার অন্য পাশ থেকে ভারত যে গোলাবর্ষণ করেছে মাত্র। ভারতের গোলাবর্ষণে পাক সেনার দুই জওয়ারের মৃত্যু হয়েছে বলেও পাকিস্তান জানিয়েছেন। পাকিস্তানের প্রধানমন্ত্রী নওয়াজ শরিফ এই হামলার তীব্র নিন্দা করেছেন। পাক সেনাবাহিনী বৃহস্পতিবার দুপুরে সাংবাদিক সম্মেলন করে জানিয়েছে, ভারত বাজার গরম করার চেষ্টা করছে। পাক অধিকৃত কাশ্মীরে কোনও সার্জিক্যাল স্ট্রাইক ভারত করেনি। মাঝেমধ্যেই নিজেদের এলাকা থেকে পাকিস্তানের দিকে ভারত যে ভাবে গোলাবর্ষণ শুরু করে, বুধবার মধ্যরাত থেকেও ভারত তা-ই করছিল। ভারতের এই গোলাবর্ষণের উপযুক্ত জবাব পাকিস্তান দিয়েছে বলে পাক সেনার জনসংযোগ শাখার দাবি। তবে ভারতের গোলাবর্ষণে দুই পাক জওয়ানের মৃত্যু হয়েছে বলে পাকিস্তান স্বীকার করেছে। পাক সেনার তরফে আরও বলা হয়েছে, ‘‘পাকিস্তানের মাটিতে ভারত যদি কোনও সার্জিক্যাল স্ট্রাইক চালায়, তা হলে পাকিস্তানও একই উপায়ে জবাব দেবে।’’ পাক প্রধানমন্ত্রী নওয়াজ শরিফ তীব্র প্রতিক্রিয়া ব্যক্ত করেছেন। তিনি বলেছেন, ‘‘আমরা এই হামলার নিন্দা করছি। শান্তির লক্ষ্যে কাজ করছি বলে আমাদের যদি কেউ দুর্বল ভাবে, তা হলে ভুল হবে।’’ ইসলামাবাদে নিযুক্ত ভারতীয় হাইকমিশনার গৌতম বাম্বাওয়ালেকে বৃহস্পতিবার সন্ধ্যায় তলব করেছে পাক বিদেশ মন্ত্রক। বুধবার রাত থেকে বৃহস্পতিবার পর্যন্ত যে ঘটনাপ্রবাহ, তার প্রেক্ষিতেই ভারতীয় হাইকমিশনারকে এই তলব। পাক অধিকৃত কাশ্মীরে ঢুকে ভারতীয় সেনা সাতটি জঙ্গি ঘাঁটি গুঁড়িয়ে দিয়েছে বলে মেনে নিলে, সব রকম ভাবে মুখ পুড়বে পাকিস্তানের। তাতে মেনে নেওয়া হবে যে পাক অধিকৃত কাশ্মীরে জঙ্গি ঘাঁটি রয়েছে। এবং এও মেনে নিতে হবে যে ভারতের সেনাকে পাক বাহিনী রুখতে পারেনি। সেই কারণেই নাকি পাকিস্তান স্বীকার করছে না সার্জিক্যাল স্ট্রাইকের কথা। দাবি ভারতীয় সেনাবাহিনীর প্রাক্তন কর্তাদের। অবসরপ্রাপ্ত সেনা কর্তা ব্রিগেডিয়ার প্রবীর সান্যাল বললেন, ‘‘ভারতের স্পেশ্যাল ফোর্স যে ভাবে নিয়্ন্ত্রণ রেখা পেরিয়ে ৭টি জঙ্গি ঘাঁটি গুঁড়িয়ে দিয়েছে, তা কোনও ছোটখাটো বিষয় নয়, খুব বড় অভিযান। বহু জঙ্গির মৃত্যু হয়েছে। পাকিস্তানকে খুব কঠোর বার্তা দেওয়া হয়েছে।’’ প্রাক্তন সেনা কর্তা এবং ওয়াকিবহাল মহলের বক্তব্য, পাক অধিকৃত কাশ্মীরে ঢুকে ভারতীয় বাহিনী যে ভাবে অভিযান চালাল, তা পাক বাহিনীর ব্যর্থতাই প্রমাণ করেছে। ভারতীয় বাহিনীকে যে পাকিস্তান রুখতে পারেনি, তা পাক সেনা স্বীকার করতে চাইছে না। সেই কারণেই পাকিস্তান বলছে, ভারতের গোলাবর্ষণে দুই পাক জওয়ানের মৃত্যু হয়েছে।